b'\n_START_ARTICLE_\nGeta Br\xc4\x83tescu\n_START_SECTION_\nStudii\n_START_PARAGRAPH_\nGeta Br\xc4\x83tescu urmeaz\xc4\x83 Facultatea de Litere a Universit\xc4\x83\xc8\x9bii Bucure\xc8\x99ti \xc3\xaen perioada 1945 \xe2\x80\x93 1949, profesori: George C\xc4\x83linescu \xc8\x99i Tudor Vianu, apoi Institutul de Arte Plastice \xe2\x80\x9cNicolae Grigorescu\xe2\x80\x9d Bucure\xc8\x99ti \xc3\xaentre 1969 \xe2\x80\x93 1971. (\xc3\x8encepe studiile de art\xc4\x83 \xc3\xaen 1945 la Academia de Arte Frumoase, sub \xc3\xaendrumarea maestrului Camil Ressu, dar este for\xc8\x9bat\xc4\x83 s\xc4\x83 le \xc3\xaentrerup\xc4\x83 din cauza cenzurii comuniste.)_NEWLINE_Prezen\xc8\x9b\xc4\x83 distinct\xc4\x83 \xc3\xaen arta contemporan\xc4\x83 rom\xc3\xa2neasc\xc4\x83, artist complet care alege ca mijloc de expresie at\xc3\xa2t mediile tradi\xc8\x9bionale c\xc3\xa2t \xc8\x99i pe cele noi, Geta Br\xc4\x83tescu realizeaz\xc4\x83 lucr\xc4\x83ri de grafic\xc4\x83, gravur\xc4\x83, desen \xc8\x99i colaj textil, tapiserie, obiect, actiune, fotografie, foto-instala\xc8\x9bie, film (de animatie, 8 mm, video).\n_START_SECTION_\nOpera\n_START_PARAGRAPH_\nAccep\xc8\x9biunea suprarealist\xc4\x83 a ob\xc8\x9binerii unei spontaneit\xc4\x83\xc8\x9bi egale \xc3\xaen desen \xc8\x99i pictur\xc4\x83 ca \xc3\xaen scris este problematic\xc4\x83 pentru Geta Br\xc4\x83tescu, deoarece exigen\xc8\x9ba \xc2\xabimediate\xc8\x9bei\xc2\xbb este bruiat\xc4\x83 de infuziunea memoriei. Artista dep\xc4\x83\xc8\x99e\xc8\x99te aceast\xc4\x83 dificultate, \xc3\xaencorpor\xc3\xa2nd \xc3\xaen desenul \xc2\xabautomatic\xc2\xa0\xc2\xbb emergen\xc8\x9ba formelor atunci c\xc3\xa2nd m\xc3\xa2na transcrie ceea ce \xc3\xaei dicteaz\xc4\x83 mintea, \xc3\xaentr-o mi\xc8\x99care care nu renun\xc8\x9b\xc4\x83 la imboldul ei creator._NEWLINE_Artista a demonstrat o preocupare permanent\xc4\x83 pentru procesualitate. Una din lucr\xc4\x83rile ei emblematice este instala\xc8\x9bia C\xc4\x83tre alb (1976) \xc3\xaen care mai multe idei artistice dezvoltate anterior converg \xc3\xaentr-o sintez\xc4\x83 unic\xc4\x83. \xc3\x8en seria de fotografii alb negru artista este treptat acoperit\xc4\x83 de alb, absorbit\xc4\x83 de spa\xc8\x9biul \xc3\xaenconjur\xc4\x83tor al atelierului supus aceleia\xc8\x99i metamorfoze c\xc4\x83tre alb - o transformare a interiorului care ne aminte\xc8\x99te de Merzbau ansamblul constructivist al lui Kurt Schwitters._NEWLINE_Multe din lucr\xc4\x83rile Getei Br\xc4\x83tescu pornesc de la ideea de artificiu. Pentru ea, conceptul este de o importan\xc8\x9b\xc4\x83 central\xc4\x83 \xc3\xaen \xc3\xaen\xc8\x9belegerea artei \xc8\x99i a creativit\xc4\x83\xc8\x9bii \xc3\xaen general. Multe din lucr\xc4\x83rile ei surprind artificialitatea lor inerent\xc4\x83, capt\xc3\xa2nd mi\xc8\x99carea tranzitorie de la natur\xc4\x83 la cultur\xc4\x83._NEWLINE_Geta Br\xc4\x83tescu este prins\xc4\x83 \xc3\xaentr-o mi\xc8\x99care contradictorie, dezvolt\xc3\xa2nd artificialitatea \xc8\x99i admi\xc8\x9b\xc3\xa2nd \xc3\xaen acelasi timp inevitabilitatea ei. Revelatoare \xc3\xaen acest sens sunt obiectele cu chipul ei ca o masc\xc4\x83, accentu\xc3\xa2nd sau diminu\xc3\xa2nd prezen\xc8\x9ba artificiului. \xc3\x8enalte exemple, tr\xc4\x83s\xc4\x83turi ale chipului ei sunt combinate cu materiale din via\xc8\x9ba cotidian\xc4\x83, construind obiecte compozite sau colaje care sunt asamblate de multe ori cu umor, c\xc4\x83ut\xc3\xa2nd participarea privitorului._NEWLINE_Ca \xc3\xaen alte r\xc3\xa2nduri, artista trece de la seriozitate la umor, de la gravitate la fantezie non\xc8\x99alant\xc4\x83 \xc8\x99i capriciu, de la rigoare conceptual\xc4\x83 la inventivitate de neoprit. (Arta Getei Br\xc4\x83tescu, text de Magda Radu, Ateliere de arti\xc8\x99ti din Bucure\xc8\x99ti p.11,Ed.Noimediaprint ).'